SK Úradný vestník Európskej únie C 27/24

Odvolanie podané 18. novembra 2015: Samsung SDI Co. Ltd, Samsung SDI (Malaysia) Bhd proti rozsudku Všeobecného súdu (tretia komora) z 9. septembra 2015 vo veci T-84/13, Samsung SDI Co. Ltd, Samsung SDI (Malaysia) Bhd/Európska komisia

(Vec C-615/15 P)

(2016/C 027/28)

Jazyk konania: angličtina

Účastníci konania

Odvolateľky: Samsung SDI Co. Ltd, Samsung SDI (Malaysia) Bhd (v zastúpení: M. Struys, avocat, L. Eskenazi, avocate, A. Fall, advocate, C. Erol, avocate)

Ďalší účastník konania: Európska komisia

Návrhy odvolateliek

Odvolateľky navrhujú, aby Súdny dvor:

— zrušil rozsudok Všeobecného súdu z 9. septembra 2015 vo veci T-84/13 Samsung SDI Co. Ltd, Samsung SDI Germany GmbH a Samsung SDI (Malaysia) Bhd/Európska komisia,

— v dôsledku toho zrušil článok 2 ods.1 písm. b) a článok 2 ods. 2 písm. b) rozhodnutia Komisie v rozsahu, v akom sa týkajú odvolateliek, a znížil príslušné pokuty,

— uložil Európskej komisii povinnosť nahradiť trovy prvostupňového konania aj odvolacieho konania

Odvolacie dôvody a hlavné tvrdenia

Na podporu svojho odvolania odvolateľky uvádzajú štyri odvolacie dôvody. Prvé dva sa týkajú kartelu CPT (colour picture tubes for TV sets) a druhé dva kartelu CDT (colour display tubes for computer monitors).

Prvý odvolací dôvod: Všeobecný súd sa nezaoberal tvrdením SDI, podľa ktorého sa predaj výrobkov, ktoré nepatria pod kartel, mal vylúčiť z výpočtu pokuty súvisiacej s kartelom. Aj za predpokladu, že by úvahy Všeobecného súdu týkajúce sa existencie jednotného a nepretržitého porušenia predstavovali implicitné odôvodnenie pre zamietnutie tvrdenia SDI (quod non), takéto implicitné odôvodnenie porušuje Usmernenia Komisie o spôsobe ukladania pokút podľa článku 23 ods. 2 písm. a) nariadenia č. 1/2003 (1) (usmernenia o ukladaní pokút).

Druhý odvolací dôvod: pokiaľ ide o určenie dátumu ukončenia CPT kartelu, Všeobecný súd bezdôvodne zamietol tvrdenie SDI o tom, že tajná dohoda si vyžaduje účasť prinajmenšom dvoch podnikov, a navyše porušil článok 101 ZFEÚ tým, že v rozsudku prijal záver, že účasť samotnej SDI v CPT karteli trvala do 15. novembra 2006. Okrem toho Všeobecný porušil zásadu rovného zaobchádzania, keď odmietol znížiť pokutu uloženú SDI.

Tretí odvolací dôvod: Všeobecný súd sa dopustil nesprávneho právneho posúdenia, keď pri výpočte pokuty pre kartel CDT vzal do úvahy aj predaj SDI pre Samsung Electronics Corporation (SEC). Všeobecný súd nesprávne uplatnil koncept predaja v rámci EHP podľa usmernení o ukladaní pokút, keď nevymedzil miesto, kde dochádzalo k hospodárskej súťaži.

Štvrtý odvolací dôvod: Všeobecný súd sa dopustil nesprávneho právneho posúdenia pri posúdení uplatňovania oznámenia o zhovievavosti, čo malo za následok to, že sa neznížila o 50 % pokuta uložená SDI v súvislosti s kartelom CDT. Závery Všeobecného súdu týkajúce sa kartelu CPT sú z právneho hľadiska irelevantné v súvislosti s kartelom CDT. Okrem toho Všeobecný súd nesprávne uplatnil oznámenie o zhovievavosti a pochybil, keď potvrdil konštatovania Komisie týkajúce sa toho, že nedostatočný opis aspektu trhového podielu porušenia zo strany SDI v jej odpovedi na oznámenie o výhradách sám osebe mohol mať vplyv na posúdenie spolupráce SDI počas správneho konania.

(1) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, s. 1; Mim. vyd. 08/002, s. 205)